****

**PASVALIO RAJONO SAVIVALDYBĖS TARYBA**

**SPRENDIMAS**

**DĖL PASVALIO RAJONO SAVIVALDYBĖS JAUNIMO REIKALŲ TARYBOS**

**NUOSTATŲ PATVIRTINIMO**

2007 m. gegužės 16 d. Nr. T1-37

Pasvalys

Vadovaudamasi Lietuvos Respublikos vietos savivaldos įstatymo (Žin., 1994, Nr. [55-1049](https://www.e-tar.lt/portal/lt/legalAct/TAR.D0CD0966D67F); 2000, Nr. [91-2832](https://www.e-tar.lt/portal/lt/legalAct/TAR.10AE4E66691A); 2004, Nr. [4-33](https://www.e-tar.lt/portal/lt/legalAct/TAR.7631DD1CF992); 2006, Nr. [82-3251](https://www.e-tar.lt/portal/lt/legalAct/TAR.DA39904EA86E)) 11 straipsnio 2 dalimi, 17 straipsnio 49 punktu, Lietuvos Respublikos jaunimo politikos pagrindų įstatymo (Žin., 2003, Nr. [119-5406](https://www.e-tar.lt/portal/lt/legalAct/TAR.92E111F705DD)) 8 straipsnio 3 dalimi, Pasvalio rajono savivaldybės taryba nusprendžia:

1. Patvirtinti Pasvalio rajono jaunimo reikalų tarybos nuostatus (pridedama).

2. Pripažinti netekusiu galios Pasvalio rajono savivaldybės tarybos 2004 m. lapkričio 30 d. sprendimą Nr. T1-364 „Dėl Vaikų ir jaunimo visuomeninių organizacijų reikalų tarybos nuostatų tvirtinimo“.

Savivaldybės meras Gintautas Gegužinskas.

PATVIRTINTA

Pasvalio rajono savivaldybės tarybos

2007 m. gegužės 16 d. sprendimu Nr. T1-37

**PASVALIO RAJONO SAVIVALDYBĖS JAUNIMO REIKALŲ TARYBOS NUOSTATAI**

**I BENDROJI DALIS**

1. Pasvalio rajono savivaldybės jaunimo reikalų taryba (toliau - Jaunimo taryba) sudaroma siekiant formuoti, koordinuoti bei įgyvendinti Pasvalio rajono savivaldybės jaunimo politiką bei vykdyti kitas Lietuvos Respublikos įstatymų bei poįstatyminių teisės aktų nustatytas funkcijas.

2. Jaunimo taryba savo veikloje vadovaujasi Lietuvos Respublikos Konstitucija, Jaunimo politikos pagrindų įstatymu, kitais Lietuvos Respublikos įstatymais, poįstatyminiais teisės aktais ir šiais nuostatais.

3. Savo veiklą Jaunimo taryba derina su Savivaldybės institucijomis, Savivaldybės administracijos padaliniais, valstybinės valdžios institucijomis, Savivaldybės teritorijoje veikiančiomis įstaigomis, nevyriausybinėmis jaunimo organizacijomis.

4. Jaunimo taryba sudaroma, jos nuostatai tvirtinami ir keičiami Pasvalio rajono savivaldybės tarybos .sprendimu.

5. Jaunimo taryba sudaroma Pasvalio rajono savivaldybės tarybos kadencijos laikotarpiui.

**II. JAUNIMO TARYBOS UŽDAVINIAI IR FUNKCIJOS**

6. Jaunimo tarybos uždaviniai yra šie:

6.1. formuoti ir koordinuoti rajono jaunimo politiką;

6.2. skatinti jaunimo iniciatyvas;

6.3. užtikrinti jaunų žmonių pilietines, socialines, politines teises;

6.4. plėsti Pasvalio rajono savivaldybės jaunimo bendradarbiavimą šalies ir tarptautiniu lygmeniu;

6.5. skatinti jaunimo neformalų ugdymą;

6.6. stiprinti jaunimo organizacijas;

6.7. padėti jaunimui integruotis į politinį, ekonominį, socialinį, kultūrinį gyvenimą.

7. Jaunimo tarybos funkcijos yra šios:

7.1. stebėti ir analizuoti jaunimo problemas ir poreikius;

7.2. rengti ir teikti Pasvalio rajono savivaldybės tarybai, merui, kitoms institucijoms pasiūlymus dėl jaunimo politikos formavimo ir įgyvendinimo;

7.3. bendrauti ir bendradarbiauti su jaunimo nevyriausybinėmis ir neformaliomis organizacijomis;

7.4. bendrauti ir bendradarbiauti su Jaunimo reikalų departamentu prie Socialinės apsaugos ir darbo ministerijos;

7.5. skatinti naujų jaunimo organizacijų kūrimąsi;

7.6. teikti paramą nevyriausybinėms jaunimo ir jaunimu besirūpinančioms organizacijoms;

7.7. skleisti informaciją, žinias, patirtį apie jaunimo organizacijas, iniciatyvas, jaunimo

socialinę integraciją, žalingų įpročių ir nusikalstamumo prevencijos veiklą bei tarptautinį jaunimo bendradarbiavimą.

**III. JAUNIMO TARYBOS TEISĖS**

8. Jaunimo taryba turi šias teises:

8.1. dalyvauti Savivaldybės tarybos, tarybos komitetų posėdžiuose svarstant su jaunimu susijusius klausimus;

8.2. gauti iš Savivaldybės administracijos padalinių, Savivaldybės teritorijoje veikiančių įstaigų dokumentus bei informaciją savo kompetencijos klausimais;

8.3. sudaryti patariamąsias ekspertų komisijas jaunimo projektams vertinti ir nustatyti jų darbo organizavimo tvarką.

**IV. JAUNIMO TARYBOS SUDARYMAS**

9. Jaunimo tarybą sudaro 8nariai pariteto principu - 4Savivaldybės tarybos atstovai ir 4 Pasvalio rajono nevyriausybinių jaunimo organizacijų ir su jaunimu dirbančių organizacijų atstovai.

10. Jaunimo tarybos nario įgaliojimai pasibaigia:

10.1. kai jis atsistatydina savo noru;

10.2. kai nutrūksta jo tarnybos arba darbo santykiai (narystė) jį delegavusioje organizacijoje;

10.3. pasibaigus Savivaldybės tarybos kadencijai.

11. Kandidatą į Jaunimo tarybą teikia ta institucija, kuriai atstovavo iš pareigų pasitraukęs narys.

**V. JAUNIMO TARYBOS DARBO ORGANIZAVIMAS**

12. Jaunimo tarybos pirmininkas skiriamas Savivaldybės tarybos sprendimu.

13. Jaunimo taryba iš savo narių tarpo narių balsų dauguma renka pirmininko pavaduotoją ir sekretorių.

14. Jaunimo tarybos pirmininkas (jeigu jo nėra - pirmininko pavaduotojas) organizuoja Jaunimo tarybos darbą, atstovauja jai arba įgalioja tai daryti kitus narius.

15. Jaunimo tarybos posėdžiai organizuojami ne rečiau kaip keturis kartus per metus. Posėdžius šaukia, laiką, vietą ir darbotvarkę nustato pirmininkas.

16. Jaunimo tarybos sekretorius rengia posėdžius, derina darbotvarkę, ne vėliau kaip prieš savaitę informuoja visus narius apie posėdžio laiką ir vietą, tvarko Jaunimo tarybos dokumentus.

17. Jaunimo tarybos posėdis yra teisėtas, jeigu jame dalyvauja daugiau kaip pusė jos narių.

18. Jaunimo tarybos sprendimai priimami dalyvaujančių narių balsų dauguma. Balsams pasiskirsčius po lygiai, lemia pirmininko (jeigu jo nėra - pirmininko pavaduotojo) balsas.

19. Jaunimo taryba apie savo veiklą informuoja rajono visuomenę.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_